Komisjoni otsus,

29. aprill 2004,

millega võetakse vastu üleminekumeede teatavate Slovakkia piimasektori ettevõtete heaks

(teatavaks tehtud numbri K(2004) 1716 all)

(EMPs kohaldatav tekst)

(2004/440/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artikli 2 lõiget 3,

võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut, eriti selle artiklit 42

ning arvestades järgmist:

(1) Slovakkias on ühel suure võimsusega piimatöötlemisettevõttel raskusi täita nõukogu 16. juuni 1992. aasta direktiivi 92/46/EMÜ (milles sätestatakse toorpiima, kuumtöödeldud piima ja piimapõhiste toodete tootmise ja turuleviimise sanitaareeskirjad) [1] B lisas kehtestatud asjakohaseid struktuurinõudeid 1. maiks 2004.

(2) Seepärast vajab see ettevõte aega, et viia lõpule ajakohastamine, vastamaks täielikult direktiivis 92/46/EMÜ kehtestatud asjaomastele struktuurinõuetele.

(3) See ettevõte, mis on hetkel teinud ajakohastamisel edusamme, on andnud usaldusväärsed tagatised selle kohta, et tal on olemas vajalikud vahendid allesjäänud puuduste kõrvaldamiseks mõistliku aja jooksul, ja on saanud ajakohastamise lõpuleviimise suhtes soosiva hinnangu Slovakkia Toidu- ja Veterinaarametilt.

(4) Slovakkia kohta on kättesaadav üksikasjalik teave iga ettevõtte puuduste kohta.

(5) Seetõttu on õigustatud Slovakkia taotlus võimaldada sellele ettevõttele erandliku meetmena üleminekuperiood selleks, et hõlbustada üleminekut olemasolevalt Slovakkia korralt ühenduse veterinaariaalaste õigusaktide kohaldamisest tulenevale korrale.

(6) Kuna nimetatud üleminekumööndus, mida ei nähtud ette laienemisläbirääkimistel, on erandlik, ei tohiks rahuldada Slovakkia täiendavaid taotlusi piima ja piimatooteid tootvate ettevõtete struktuurinõudeid käsitlevate üleminekumeetmete kohta pärast käesoleva otsuse vastuvõtmist.

(7) Võttes arvesse ajakohastamise edusamme ja üleminekumeetme erandlikkust, peaks üleminekuperiood kestma maksimaalselt 12 kuud ja seda ei tohiks pärast nimetatud kuupäeva pikendada.

(8) On asjakohane allutada käesoleva otsusega reguleeritav üleminekujärgus ettevõte samadele eeskirjadele, mida kohaldatakse selliste toodete suhtes, mis on pärit nendest ettevõtetest, millele on võimaldatud struktuurinõuete osas üleminekuperiood vastavalt ühinemisakti asjaomastes lisades sätestatud menetlusele.

(9) Käesoleva otsusega ettenähtud meetmed on kooskõlas toiduahela ja loomatervishoiu alalise komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Direktiivi 92/46/EMÜ B lisas kehtestatud struktuurinõudeid ei kohaldata käesoleva otsuse lisas nimetatud Slovakkia ettevõtte suhtes lõikes 2 sätestatud tingimustel kuni selle ettevõtte jaoks määratud kuupäevani.

2. Lõikes 1 nimetatud ettevõttest pärit toodete suhtes kohaldatakse järgmisi eeskirju:

- seni, kuni käesoleva otsuse lisas nimetatud ettevõte saab kasu lõike 1 sätetest, viiakse kõnealusest ettevõttest pärit tooted üksnes siseturule või kasutatakse edasiseks töötlemiseks samas ettevõttes turustamiskuupäevast olenemata,

- neil peab olema spetsiaalne tervisemärk.

Artikkel 2

Käesolevat otsust kohaldatakse vastavalt Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingule ja alates ühinemislepingu jõustumiskuupäevast.

Artikkel 3

Käesolev otsus on adresseeritud liikmesriikidele.

Brüssel, 29. aprill 2004

Komisjoni nimel

komisjoni liige

David Byrne

[1] EÜT L 268, 14.9.1992, lk 1. Direktiivi on muudetud määrusega (EÜ) nr 807/2003.

--------------------------------------------------

LISA

Üleminekujärgus piimakäitlusettevõte

Nr | Veterinaarloa number | Ettevõtte nimi ja aadress | Sektor: piim | Nõuetele vastamise kuupäev |

Ettevõtete tegevus |

Piim ja piimapõhised tooted |

1. | DT 4-6-21 | KOLIBA a.s Krivec 962 05 Hrinovį | x | 31.10.2004 |

--------------------------------------------------